Ludovicus, Dei gratia Francorum rex, ballivis, prepositis, majoribus suis et omnibus ad quos littere presentes pervenerint, salutem. Mandamus vobis quatinus monasterium Pontiniac., personasque ejusdem monasterii, cum ejus pertinentiis in balliviis et potestatibus vestris existantes, per jus manuteneatis et conservetis, nec eas gravari seu molestari indebite permittatis. Ad hec cum inclite recordationis rex Philippus, avus noster, dicto monasterio concesserit, prout in ipsius regis privilegio continetur, ut nullus publicus judex, nullus prepositus, nullus insuper ministerialium nostrorum exigat vel requirat, sive ab ipsis sive ab eorum famulis in propriis scilicet rebus, pedagium, roagium, theloneum vel aliquas alias consuetudines, sed liberi et quieti, tam per terram quam per aquam nostram ab omni consuetudine, eant et redeant, nos istud idem dicto monasterio et monachis ejusdem monasterii concedimus, sicut usi sunt pacifice et quiete. Actum, apud Rocam de Gluy, anno Domini Mº CCº XLº octavo, mense julio.